**TÁJÉKOZTATÓ**

az adós gazdálkodó szervezet vezetője részére

**Tisztelt Cím!**

Az Ön irányítása alatt állt gazdálkodó szervezet felszámolását az illetékes Törvényszék jogerős végzéssel elrendelte, felszámolóként az FFH Consulting Kft.-t (Kft. (1191 Budapest, Üllői út 241., levelezési cím: 1385 Bp., Pf.: 874.) jelölte ki.

Az alábbiakban röviden tájékoztatjuk Önt a felszámolás alatt álló gazdálkodó szervezet vezetőjének a jogszabályban előírt kötelezettségeiről, valamint a kötelezettségei elmulasztásának következményeiről.

Az Ön vezetése alatt állt gazdálkodó szervezet felszámolására irányadó legfőbb jogszabályok:

* A csődeljárásról és a felszámolási eljárásról szóló 1991. évi XLIX. törvény (Cstv.),
* A 106/1995. (IX.8.) Kormányrendelet a felszámolási eljárás és a végelszámolás környezet- és természetvédelmi követelményeiről, valamint
* A 225/2000. (XII.19.) Kormányrendelet a felszámolás számviteli feladatairól.

**A felszámolás kezdő időpontja Cégközlöny honlapján történt közzétételének napja.**

***I. A Cstv. 31. § (1) bekezdése szerint a felszámolás alatt álló gazdálkodó szervezet vezetője köteles:***

**1.1**. A felszámolás elrendeléséről a munkavállalókat, illetve a szövetkezeti tagokat, valamint az Mt. 270. §-ában meghatározott szakszervezeteket, az Mt. XX. fejezete szerinti üzemi tanácsot (üzemi megbízottat) haladéktalanul tájékoztatni. [e) pont]

**1.2**. A felszámolás elrendeléséről haladéktalanul értesíteni az adós értékpapírszámláját vezető szolgáltatót és az egyéb pénzpiaci eszközeit kezelő szolgáltatót. [h) pont]

**2.** A felszámolás kezdő időpontját követő **15 napon belül:**

**2.1.** A felszámolónak és az illetékes környezetvédelmi felügyelőségnek nyilatkozatot tenni arról, hogy maradtak-e fenn olyan környezeti károsodások, környezeti terhek, melyekből bírságfizetési vagy egyéb fizetési kötelezettség, a károsodások, illetve terhek rendezéséhez szükséges kiadás származhat. [c) pont] 2.2. A felszámolás elrendeléséről az 57. § (1) bekezdésének c) pontjában meghatározott követelések jogosultjait tájékoztatni. [f) pont] (Adós kötelezettsége tehát, hogy a nyilatkozatot 15 napon belül az illetékes környezetvédelmi felügyelőségnek küldje meg, a nyilatkozat egy példányát, valamint a postai feladását igazoló postai feladóvevény másolatát a felszámoló részére szíveskedjen átadni. A nyilatkozat letölthető az ffhconsulting.hu oldalán)

**3.** A felszámolás kezdő időpontját követő **30 napon belül**:

**3.1.** A felszámolás kezdő időpontját megelőző nappal záróleltárt, valamint éves beszámolót (a továbbiakban együtt: tevékenységet lezáró mérleg), továbbá az eredmény felosztása után zárómérleget és adóbevallást készíteni, azokat a felszámolónak és az adóhatóságnak átadni és nyilatkozni arról, hogy a tevékenységet lezáró mérleg, illetve az eredmény felosztása után készített zárómérleg az adós vagyoni helyzetéről valós és megbízható képet ad, valamint nyilatkozni arról is, hogy a mérleg elfogadása óta az adós vagyoni helyzetében milyen lényeges változások történtek. [a) pont]

**3.2.** A nem selejtezhető iratokról iratjegyzéket készíteni, és azt, az irattári anyagot, valamint a vagyont leltár szerint átadni a felszámolónak, a folyamatban lévő ügyekről, eljárásokról tájékoztatást adni, továbbá nyilatkozni arról, hogy valamennyi vagyontárgyra, iratra vonatkozóan teljesítette az átadási kötelezettségét. [b) pont]

**3.3.** A felszámolónak tájékoztatást adni minden, a Cstv. 40. § (1) bekezdés a) pont tárgyát képező jogügyletről, illetve kötelezettségvállalásról. [d) pont]

**3.4.** A felszámoló kérésére az adós felszámolás előtti tevékenységével, a vagyontárgyak elhelyezésével kapcsolatos tájékoztatást megadni, a felszámoló tevékenységét elősegíteni. [g) pont]

**3.5.** A 26. § (5) bekezdése alapján a felszámolási költségekre céltartalékolással elkülönített [150.000 Ft] összeget a felszámoló rendelkezésére bocsátani.

**A mérleg készítéssel és vagyon- és iratátadással kapcsolatos követelmények:**

* A tevékenységet lezáró mérleg értékhelyesbítést és értékelési tartalékot, aktív és passzív időbeli elhatárolást nem tartalmazhat.
* A tevékenységet lezáró mérlegben már nem szerepelhet az időszak mérleg szerinti eredménye, azt az eredménytartalékba kell átvezetni.
* A pénzügyileg nem rendezett követelésekre értékvesztést kell elszámolni, a tevékenységet lezáró mérlegben behajthatatlan követelést nem lehet kimutatni.
* A felszámoló a gazdálkodó szervezet vagyoni eszközeit a felszámoló a záróleltárral alátámasztott mérlegtételek szerint veszi át.
* A tevékenységet lezáró mérlegben kimutatott pénzeszközöket kérjük készpénzben, illetve bankszámla kivonaton igazoltan átadni.
* Kérjük a felszámoló részére szíveskedjék átadni a társaság bélyegzőit.
* A könyvelési iratanyag részeként kérjük különösen az alábbiak elkészítését és átadását:
  + tevékenységet lezáró mérleget alátámasztó főkönyvi kivonat és főkönyvi kartonok,
  + tárgyi eszköz nyilvántartó kartonok, készletnyilvántartás,
  + társasági szerződés, alapító okirat, bankszámlaszerződések,
  + munkavállalók személyi, bér- és munkaügyi adatai, munkaszerződések,
  + záró ÁFA bevallás, 71-es záró adóbevallás,
  + záró helyi adóbevallások,
  + a nyitott vevők folyószámlája, a vevők címe és elérhetősége,
  + a tevékenységet lezáró mérlegben kimutatott követeléseket – ide értve az egyéb követeléseket is – alátámasztó bizonylatok (szerződések, számlamásolatok, egyéb tartozást elismerő nyilatkozatok).

Tájékoztatjuk, hogy a felszámolás kezdő napjáig terjedő időszakra az illetékes adóhatóság (NAV és önkormányzati adóhatóság) tevékenységet záró, átfogó ellenőrzést végez, amelynek lefolytatásához kérjük, hogy a társaság könyvelését végző személy álljon az adóhatóság rendelkezésére.

Ezúton is felhívjuk a szíves figyelmét arra, hogy a Cstv. 31. § (3) bekezdése alapján a felszámoló a feladatainak teljesítése érdekében az adós helyiségeibe beléphet, bármely vagyontárgyát átvizsgálhatja. Az adós a lezárt helyiségét, vagyontárgyát (bútorát, egyéb ingóságát) a felszámoló felhívására köteles haladéktalanul felnyitni, a vagyontárgy meglétéről és hollétéről tájékoztatást adni.

***II. Kötelezettségei nem teljesítésének jogkövetkezményei***:

**1.** **A bíróság 2.000.000 Ft-ig terjedő pénzbírsággal sújthatja** **a gazdálkodó szervezet vezetőjét, aki a 31. §-ban előírt kötelezettségét elmulasztotta, azt késedelmesen teljesíti, valótlan adatokat közölt**, **vagy a felszámolóval való együttműködési kötelezettségét nem teljesíti**. A bírság akkor is kiszabható, ha a vezető már nem áll az adósnál munkaviszonyban, munkavégzési kötelezettséggel járó egyéb jogviszonyban, tagsági viszonyban, vagy vezetői tisztségviselői (cégvezetői) minősége megszűnt. [Cstv. 33. § (1) bekezdés]

**2.** A gazdálkodó szervezet vezetőjét a bíróság kötelezheti, hogy viselje azokat a költségeket, amelyek a 31. §-ban foglalt feladatoknak a felszámoló részéről megbízott szakértő által történő elvégeztetésével, valamint a külön jogszabály szerinti végrehajtói kézbesítéssel merültek fel. [Cstv. 33. § (2) bekezdés]

**3.** A hitelező vagy az adós nevében a felszámoló a felszámolási eljárás ideje alatt keresettel kérheti a bíróságtól annak megállapítását, hogy azok, akik a gazdálkodó szervezet vezetői voltak a felszámolás kezdő időpontját megelőző három évben, a fizetésképtelenséggel fenyegető helyzet bekövetkeztét követően ügyvezetési feladataikat nem a hitelezők érdekeinek elsődlegessége alapján látták el, és ezáltal a gazdálkodó szervezet vagyona csökkent. A gazdálkodó szervezet vezetőjének minősül az a személy is, aki a gazdálkodó szervezet döntéseinek meghozatalára ténylegesen meghatározó befolyást gyakorolt. Ha többen közösen okoztak kárt, felelősségük egyetemleges. [Cstv. 33/A. § (1) bekezdés]

Amennyiben a vezető a felszámolás kezdő időpontját megelőzően nem tett eleget az adós éves beszámolója letétbe helyezési és közzétételi kötelezettségének, vagy nem teljesíti a 31. § (1) bekezdés a)-d) pontja szerinti beszámolókészítési, irat- és vagyonátadási, továbbá tájékoztatási kötelezettségét, a hitelezői érdekek sérelmét vélelmezni kell. [Cstv. 33/A. § (3) bekezdés]

A felszámolási eljárás jogerős lezárását követő 60 napos jogvesztő határidőn belül – ki nem elégített követelése erejéig – bármely hitelező keresettel kérheti a bíróságtól, hogy a jogerősen megállapított felelősség alapján kötelezze az adós volt vezetőjét követelésének kielégítésére. [Cstv. 33/A. § (6) bekezdés]

**4.** A bíróság az adós gazdálkodó szervezet vezetőjét a felszámoló részére kifizetésre kerülő díjnak az állam javára történő megtérítésére, továbbá a felszámolási eljárást kezdeményező hitelező részére a hitelező által megfizetett illeték és közzétételi költségtérítés megtérítésére kötelezi, ha az egyszerűsített felszámolási eljárásra a könyvvezetés, illetve a nyilvántartások hiányosságai miatt került sor, vagy ha a vezető tisztségviselő a cég felszámolását megelőző három év közül bármelyikben neki felróható okból nem tett eleget az éves beszámoló, az egyszerűsített éves beszámoló, az összevont (konszolidált) éves beszámoló letétbe helyezési és közzétételi kötelezettségének. [Cstv. 63/B. § (6) bekezdés]

**5.** **A felszámoló a tudomására jutott bűncselekményt – ha az elkövető ismert, annak megjelölésével – köteles az eljárás lefolytatására illetékes hatóságnak írásban bejelenteni.** [Cstv. 33. § (4) bekezdés] Felhívjuk a figyelmét, hogy a jogszabályban előírt határidők módosítására a felszámolónak nincs jogosultsága, a felszámoló a 30 napos határidő elteltét követően a szükséges intézkedéseket haladéktalanul megteszi.